WICE ส่งบ.ย่อยร่วมทุนพันธมิตรจีน ลุยขยายธุรกิจขนส่ง-โลจิสติกส์ในเซินเจิ้น มูลค่า 37 ลบ.
WICE ส่งบ.ย่อยร่วมทุนพันธมิตรจีน ลุยขยายธุรกิจขนส่ง-โลจิสติกส์ในเซินเจิ้น มูลค่า 37 ลบ.
27 มี.ค. 2562

บริษัท ไวส์ โลจิสติกส์ จำกัด (มหาชน) หรือ WICE เปิดเผยว่า เมื่อวานนี้ (26 มี.ค.) บริษัท WICE Logistics (Hong Kong) Limited (WICE HK) ซึ่งเป็นบริษัทย่อยที่ถือหุ้นอยู่ 80% ได้เข้าทำสัญญาร่วมทุน (Joint Venture Agreement ) กับหุ้นส่วนชาวจีนเพื่อจัดตั้งบริษัทแห่งใหม่ ขยายธุรกิจการขนส่งและโลจิสติกส์ในเมืองเซินเจิ้น และประเทศจีนตอนใต้ มูลค่าการลงทุน 1.4 ล้านหยวนจีนหรือประมาณ 7 ล้านบาท
นอกจากนี้ในวันเดียวกัน WICE HK ยังได้เข้าทำสัญญาซื้อธุรกิจกับบริษัท Universal Express Star Company Limited (UES)  โดยมีเงื่อนไขให้ UES โอนธุรกิจทั้งหมดไปยังบริษัทแห่งใหม่ที่ร่วมทุนภายหลังก่อตั้งแล้วเสร็จ โดยมีมูลค่าการลงทุน 6 ล้านหยวนจีน หรือประมาณ 30 ล้านบาท ดังนั้น WICE HK ลงทุนรวมทั้งสิ้น 7.4 ล้านหยวนจีน หรือประมาณ 37 ล้านบาท
สำหรับบริษัทร่วมทุนแห่งใหม่อยู่ภายใต้ชื่อ WICE Logistics (Shenzhen) Company Limited  (WICE SZ) หรือบริษัท ไวส์ โลจิสติกส์ จำกัด สาขาเซินเจิ้น ประเทศจีน มีทุนจดทะเบียน 2 ล้านหยวนจีน หรือประมาณ 10 ล้านบาท โดย WICE HK ถือหุ้น 70% ร่วมกับหุ้นส่วนชาวจีน ถือหุ้น 30% โดยมีแผนจัดตั้งบริษัทร่วมทุนให้แล้วเสร็จภายในไตรมาส 2/62